Et Hercules fly på vej til Grønland fra Flyvestation Aalborg måtte onsdag eftermiddag vende om og sikkerhedslande på grund af problemer med en propel.

Onsdag eftermiddag klokken cirka 16.30 måtte et Hercules fly på vej til Grønland vende om og sikkerhedslande i Aalborg Lufthavn. Flyet befandt sig over Sydnorge, da en alarm i cockpittet viste, at der kunne blive problemer med at styre en propel, når flyet var på landjorden. - Derfor besluttede mandskabet sig for at vende om, da det er lettere at få flyet repareret i Aalborg. Desuden blev motoren også slukket inden landing, så der ikke skulle blive problemer med propellen, siger vagthavende officer Vagn Iversen fra Flyvestation Aalborg. På flyet befandt sig en besætning på fem personer, 15 passagerer i form af militær personel og otte tons gods. Flyet genoptager turen til Grønland, når propellen er blevet tjekket.